## Un total de 233 persones amb discapacitat intel·lectual i amb malaltia mental crònica han participat en les estades vacacionals de l’IVASS

*** L’Institut Valencià de Servicis Socials ha destinat 1,2 milions d’euros a este programa d’oci i temps lliure
* Les persones usuàries han estat acompanyades per 194 professionals que els han atés en les seues necessitats bàsiques diàries i en eixides a la platja, excursions i visites culturals**

Un total de 233 persones amb discapacitat intel·lectual i persones amb malaltia mental crònica de l’Institut Valencià de Servicis Socials (IVASS) han gaudit de l’estiu en el litoral mediterrani i s’han allotjat en cinc hotels i un alberg gràcies al programa Estades Vacacionals.

La directora general de l’IVASS, María José Rico, ha recordat l’objectiu d’este programa que “busca promoure l’autonomia i participació social de les persones usuàries”, i ha incidit en el fet que “les estades vacacionals els oferixen l’oportunitat de compartir dies d’oci i descans amb els seus companys fora dels seus centres habituals, així com conéixer alguns enclavaments turístics”.

María Jose Rico ha ressaltat que “l’entitat ha destinat 1,2 milions d’euros per a la consecució d’este programa”, i ha explicat que “les persones usuàries han estat acompanyades de 194 professionals, que els han atés en les seues necessitats bàsiques diàries i els han acompanyat en activitats com a eixides a la platja, excursions i visites culturals perquè gaudiren de les vacacions en igualtat de condicions que la resta de la població”.

A més, totes les estades han estat supervisades de manera permanent per coordinadors i comptaven amb un equip medicosanitari telefònic 24 hores, per a atendre les possibles incidències que es pogueren originar.

**Estades accessibles**

Per a este estiu, l’Institut Valencià de Servicis Socials ha seleccionat cinc hotels (hotels Cabana i Venus a Benidorm, Daniya a Dénia, Oliva Nova Golf a Oliva i Olimar a Cambrils) i l’alberg Las Ermitas de Vallada, que disposaven d’instal·lacions accessibles i situats en destinacions turístiques.

Els beneficiaris de les Estades Vacacionals de l’IVASS són persones amb discapacitat intel·lectual usuàries de les cinc vivendes tutelades de València i de les nou residències que l’entitat té en la Comunitat Valenciana. En concret, dels huit centres residencials de la província de València (Bennàger a Aldaia, Carmen Picó a Alzira, Caixa Ontinyent a Xàtiva i Ontinyent, L’Almara a Burjassot, La Humanitat a Cheste, PRAGA a Rocafort i Manises), i de la residència Jubalcoy a Elx, a la província d’Alacant.

També han passat l’estiu en estes estades les persones usuàries dels dos centres específics de malaltia mental crònica de l’Institut Valencià de Servicis Socials (IVASS), el CEEM Mossèn Cirilo a Alcoi (Alacant) i CEEM Albocàsser (Castelló).

La directora general de l’IVASS ha manifestat que “des de l’IVASS i la Vicepresidència Primera i Conselleria de Servicis Socials, Igualtat i Vivenda continuarem treballant perquè els col·lectius més vulnerables tinguen les mateixes oportunitats que la resta de la societat”, i ha subratllat que “programes com les Estades Vacacionals afavorixen la seua inserció i proporcionen experiències que afavorixen la seua autonomia i desenrotllament personal”.

En el transcurs de les seues vacacions les persones usuàries de cada grup han dut a terme activitats i tallers adaptats a les seues necessitats, i han disfrutat de l’oferta cultural i d’oci de les diferents destinacions turístiques.

Fecha: 30/08/2025